钦定古今图书集成/明伦汇编/皇极典/第286卷 > 前凉〈张轨 张寔 张茂 张骏 张重华 张耀灵 张祚 张元靓 张天锡〉
## 钦定古今图书集成/明伦汇编/皇极典/第286卷 > 前凉〈张轨 张寔 张茂 张骏 张重华 张耀灵 张祚 张元靓 张天锡〉

《晋书张轨传》：“轨字士彦，安定乌氏人，汉常山景王耳
十七代孙也。家世孝廉，以儒学显。父温，为太官令。轨
少明敏好学，有器望，姿仪典则，与同郡皇甫谧善，隐
于宜阳汝几山。泰始初，受叔父锡官五品。中书监张
华与轨论经义及政事损益，甚器之，谓安定中正为
蔽善抑才，乃美为之谈，以为二品之精。卫将军杨珧”
辟为掾，除太子舍人，累迁散骑常侍、征西军司。轨以
时方多难，阴图据河西。筮之遇泰之观，乃投䇲，喜曰：
“霸者兆也。”于是求为凉州公卿亦举轨才堪御远。永
宁初，出为护羌校尉、凉州刺史。于时鲜卑反叛，寇盗
从横，轨到官，即讨破之，斩首万馀级，遂威著西州，化
行河右。以宋配、阴充、氾瑗、阴澹为股肱谋主，征九郡
胄子五百人，立学校，始置崇文祭酒，位视别驾，春秋
行乡射之礼。秘书监缪世征、少府挚虞夜观星象，相
与言曰：“天下方乱，避难之国唯凉土耳。张凉州德量
不恒，殆其人乎！”及河闲、成都二王之难，遣兵三千，东
赴京师。初，汉末金城人阳成远杀太守以叛，郡人冯
忠赴尸号哭，呕血而死。张掖人吴咏，为护羌校尉马
贤所辟，后为太尉庞参掾。参、贤相诬罪应死，各引咏
为证。咏计“理无两直”，遂自刎而死。参、贤惭悔，自相和
释。轨皆祭其墓而旌其子孙。永兴中，鲜卑若罗拔能
皆为寇，轨遣司马宋配击之，斩拔能，俘十馀万口，威
名大震。惠帝遣加安西将军，封安乐乡侯，邑千户。于
是大城姑臧。其城本匈奴所筑也，南北七里，东西三
里，地有龙形，故名卧龙城。初，汉末博士敦煌侯瑾谓
其门人曰：“后城西泉水当竭，有双阙起其上，与东门
相望，中有霸者出焉。”至魏嘉平中，郡官果起学馆，筑
双阙于泉上，与东门正相望矣。至是张氏遂霸河西。
永嘉初，会东羌校尉韩稚杀秦州刺史张辅轨少府
司马杨引言于轨曰：“今稚逆命，擅杀张辅，明公杖钺
一方，宜惩不恪，此亦《春秋》之义。诸侯相灭亡，桓公不
能救，则桓公耻之。”轨从焉。遣中督护氾瑗率众二万
讨之。先遗稚书曰：“今王纲纷挠，牧守宜戮力勤王。适
得雍州檄云：‘卿称兵内侮，吾董任一方，义在伐叛，武
旅三万，骆驿继发，伐木之感，心岂可言。古之行师，全
国为上。卿若单马军门者，当与卿共平世难也’。”稚得
书而降。遣主簿令狐亚聘南阳王模。模甚悦，遗轨以
帝所赐剑谓轨曰：“自陇以西，征伐断割，悉以相委，如
此剑矣。”俄而王弥寇洛阳，轨遣北宫屯张纂、马鲂、阴
濬等率州军击破之，又败刘聪于河东。京师歌之曰：
“凉州大马，横行天下。凉州鸱苕寇贼消，鸱苕翩翩悕
杀人。”帝嘉其忠，进封西平郡公，不受。张掖临松山石
有金马字，磨灭粗可识，而“张”字分明。又有文曰：“初祚
天下西方安万年姑臧。”又有元石白点，成二十八宿。
于时天下既乱，所在使命，莫有至者。轨遣使贡献，岁
时不替。朝廷嘉之，屡降玺书慰劳。轨后患风，口不能
言，使子茂摄州事。酒泉太守张镇潜引秦州刺史贾
龛以代轨，密使诣京师，请尚书侍郎曹祛为西平太
守，图为辅车之势。轨别驾麹晁欲专威福，又遣使诣
长安，告南阳王模，称轨废疾以请贾龛，而龛将受之。
其兄让龛曰：“张凉州一时名士，威著西州，汝何德以
代之？”龛乃止。更以侍中爰瑜为凉州刺史，治中杨澹
驰诣长安，割耳盘，上诉轨之被诬，模乃表停之。晋昌
张越，凉州大族，谶言张氏霸凉，自以才力应之。从陇
西内史，迁凉州刺史。越志在凉州，遂托病归河西，阴
图代轨。乃遣兄镇及曹祛、《麹佩》移檄废轨，以军司杜
耽摄州事，使耽表越为刺史。轨令曰：“吾在州八年，不
能绥靖区域，又值中州兵乱，秦陇倒悬，加以寝患委
笃，寔思敛迹避贤，但负荷任重，未便辄遂，不图诸人
横兴此变，是不明吾心也。吾视去贵州如脱屣耳。”欲
遣主簿尉髦奉表诣阙，便速脂辖，将归老宜阳。长史
王融、参军孟畅蹹折镇檄，排阁入谏曰：“晋室多故，人
神涂炭，寔赖明公抚宁西夏，张镇兄弟敢肆凶逆，宜
声其罪而戮之，不可成其志也。”轨嘿然。融出而戒严。
武威太守张琠遣子坦驰诣京，表曰：“魏尚安边而获
戾，充国尽忠而被谴，皆前史之所讥，今日之明鉴也。
顺阳之为刘陶，守阙者十人。刺史之莅臣州，若慈母
之于赤子；百姓之爱臣轨，若旱苗之得膏雨。伏闻信惑流言，当有迁代，民情嗷嗷，如失父母。今戎裔猾夏，
不宜搔动一方。”寻以子寔为中督护，率兵讨镇。遣镇
外甥太府主簿令狐亚前喻镇曰：“舅何不审安危，明
成败？主公西河著德，兵马如云，此犹烈火已焚，待江
汉之水，溺于洪流，望越人之助，其何及哉！今数万之
军，已临近境，今唯全老，亲存门户，输诚归官，必保万
全之福。”镇流涕曰：“人误我也！”乃委罪功曹鲁连而斩
之，诣寔归罪南讨，曹祛走之。张坦至自京师，帝优诏
劳轨，依模所表命诛曹祛。轨大悦，赦州内殊死已下。
命寔率尹员、宋配步骑三万讨祛，别遣从事田迥、王
丰率骑八百自姑臧西南出石驴，据长宁。祛遣麹、晁
距战于黄阪，寔诡道出法，亹战于破羌，轨斩祛及牙
门田“嚣。遣治中张阆送义兵五千及郡国秀孝贡计
器甲方物，归于京师，令有司可推详。立州已来，清贞
德素，嘉遁遗荣，高才硕学，著述经史，临危殉义，杀身
为君，忠谏而婴祸，专对而释患，权智雄勇，为时除难，
谄佞误主，伤陷忠贤。”具状以闻，州中父老，莫不相庆。
光禄傅祗、太常挚虞遗轨书，告京师饥匮。轨即遣参
军杜勋献马五百匹。布三万匹。帝遣使者进拜镇
西将军、都督陇右诸军事，封霸城侯，进车骑将军、开
府，辟召仪同三司。策未至而王弥遂逼洛阳，轨遣将
军张斐、北宫纯、郭敷等率精骑五千来卫京都。及京
都陷，斐等皆没于贼。中州避难来者，日月相继。分武
威置武兴郡以居之。太府主簿马鲂言于轨曰：“四海
倾覆，乘舆未反，明公以全州之力，径造平阳，必当万
里风披，有征无战。未审何惮不为此举？”轨曰：“是孤心
也。”又闻秦王入关，乃驰檄关中曰：“主上遘危，迁幸非
所，普天分崩，率土丧气。秦王天挺圣德，神武应期，世
祖之孙，王今为长。凡我晋人食土之类，龟筮克从，幽
明同款，宜简令辰，奉登皇位。”令遣前锋督护宋配步
骑二万，径至长安，翼卫乘舆。折冲左右、西中郎寔，中
军三万，武威太守张琠，胡骑二万，骆驿继发。仲秋中
旬，会于临晋。俄而秦王为皇太子，遣使拜张轨为骠
骑大将军、仪同三司，固辞。秦州刺史斐苞、东羌校尉
贯与据险断使，命宋配讨之。西平王叔与、曹祛馀党
麹儒等劫前福禄，令麹恪为主，执太守赵彝，东应斐
苞。寔回师讨之，斩儒等。左督护阴预与苞战狭西，大
败之，苞奔桑凶坞。是岁，北宫纯降刘聪，皇太子遣使
重申前授，固辞。左司马窦涛言于轨曰：“曲阜周旦弗
辞，营丘齐望承命，所以明国宪，厉殊勋。天下崩乱，皇
舆迁幸，州虽辟远，不忘匡卫。故朝廷倾怀，嘉命屡集，
宜从朝旨，以副群心。”轨不从。初，寔平麹儒，徙元恶六
百馀家。治中令狐浏曰：“夫除恶人犹农夫之去草，令
绝其本，勿使能滋。今宜悉徙，以绝后患。”寔不纳，儒党
果叛，寔进平之。愍帝即位，进位司空，固让。太府参军
索辅言于轨曰：“古以金贝皮币为货，息谷帛量度之
耗。二汉制五铢钱，通易不滞。泰始中，河西荒废，遂不
用钱，裂匹以为段数。缣布既坏，市易又难，徒坏女工，
不任衣用，弊之甚也。今中州虽乱，此方安全，宜复五
铢，以济通变之会。”执纳之，立制准布用钱，钱遂大行，
人赖其利。是时，刘曜寇北地，轨又遣参军麹陶领三
千人卫长安。帝遣大鸿胪辛攀拜轨侍中、太尉、凉州
牧、西平公，轨又固辞。在州十三年，寝疾，遗令曰：“吾无
德于人，今疾病弥留，殆将命也。文武将佐咸当弘尽
忠规，务安百姓，上思报国，下以宁家。素棺薄葬，无藏
金玉。善相安逊，以听朝旨。”表立子寔为世子。卒，年六
十，谥曰武公。

寔字安逊，学尚明察，敬贤爱士。以秀才为郎中。永嘉
初，固辞骁骑将军，请迁凉州，许之，改授议郎。及至姑
臧，以讨曹祛功，封建武亭侯，寻迁西中郎将，进爵福
禄县侯。建兴初，除西中郎将，领护羌校尉。轨卒，州人
推寔摄父位。愍帝因下《策书》曰：“维乃父武公，著勋西
夏。顷外贼狡猾，侵逼近甸，义兵锐卒，万里相寻，方贡
远珍，府无虚岁。方委专征，荡清九域。昊天不吊，凋余
藩后，朕用悼厥心。维尔儁劭英毅，宜世表西海。今授
持节、都督凉州诸军事、西中郎将、凉州刺史、领护羌
校尉、西平公。往，钦哉！其阐弘先绪，俾屏王室。”兰池长
赵奭上军士张冰得玺，文曰“皇帝玺”，群僚上庆称德。
寔曰：“孤常忿袁本初拟肘，诸君何忽有此言！”因送于
京师，下令国中曰：“忝绍前踪，庶几刑政不为百姓之
患。而比年饥旱，殆由庶事有缺，窃慕箴诵之言，以补
不逮。自今有面刺孤罪者，酬以束帛；翰墨陈孤过者，
答以筐篚；谤言于市者，报以羊米。”贼曹佐、高昌隗瑾
进言曰：“圣王将举大事，必崇三讯之法，朝置谏官以
匡大理，疑承辅弼以补阙拾遗。今事无巨细，尽决圣
虑，兴军布令，朝中不知，若有谬阙，则下无分谤。窃谓
宜偃聪塞智，开纳群言，政刑大小，与众共之。若恒内
断圣心，则群僚畏威而面从矣。若恶专归于上，虽赏
千金，终无言也。”寔纳之，增位三等，赐帛四十匹。遣督
护王该送诸郡贡计，献名马、方珍、经史图籍于京师。
会刘曜逼长安，寔遣将军王该率众以援京城。帝嘉之，拜都督陕西诸军事。及帝将降于刘曜，下诏于寔
曰：“天步危运，祸降晋室，京师倾陷，先帝晏驾贼庭，朕
流漂宛、许，爰暨旧京，群臣以宗庙无主，归之于朕，遂
以冲眇之身，托于王公之上。自践宝位，四载于兹，不
能翦除巨寇以救危难，元元兆庶仍遭涂炭，皆朕不
明所致。”羯贼刘载僭称大号，祸加先帝，肆杀藩王，深
惟仇耻，枕戈待旦。刘曜自去年九月率其蚁众，乘虚
深寇，劫质羌人，攻没北地。麹允总戎在外，六军败绩，
侵逼京城，矢流宫阙。胡松等虽赴国难，殿而无效，围
堑十重，外救不至，粮尽人穷，遂为降虏。仰惭乾灵，俛
痛宗庙。君世笃忠亮，勋隆“西夏，四海具瞻，朕所凭赖。
今进君大都督、凉州牧、侍中、司空、承制行事。琅邪王
宗室亲贤，远在江表，今朝廷播越，社稷倒悬，朕已诏
王时摄大位，君其挟赞琅邪，共济艰运。若不忘主，宗
庙有赖。明便出降，故夜见公卿，属以后事，密遣黄门
郎史淑、侍御史王冲赍诏假授，临出寄命，公其勉之。”
寔以天子蒙尘，冲让不拜。建威将军、西海太守张肃，
寔叔父也，以京师危逼，请为先锋击刘曜。寔以肃年
老，弗许。肃曰：“狐死首丘，心不忘本；锺仪在晋，楚弁南
音。肃受晋宠，剖符列位。羯逆滔天，朝廷倾覆，肃晏安
方裔，难至不奋，何以为人臣！”寔曰：“门户受重恩，自当
阖宗效死，忠卫社稷，以申先公之志。但叔父春秋已
高，气力衰竭，军旅之事，非耆耄所堪。”乃止。既而闻京
师陷没，肃悲愤而卒。寔知刘曜逼迁天子，大临三日，
遣太府司马韩璞、灭寇将军田齐、抚戎将军张阆、前
锋督护阴预步骑一万，东赴国难。命讨卤将军陈安、
故太守贾骞、陇西太守吴绍各统郡兵，为璞等前驱。
戒璞曰：“前遣诸将，多违机信，所执不同，致有乖阻。且
内不和亲，焉能服物！今遣卿督五将，兵事，当如一体，
不得令乖异之问达孤耳也。”复遗南阳王保书曰：“王
室有事，不忘投躯，孤州远域，首尾多难。是以前遣贾
骞，贱赡望公举，中被符命，敕骞还军。忽闻北地陷没，寇
逼长安，胡崧不进。麹允持金五百，请救于崧，是以决
遣骞等，进军度岭，会闻朝廷倾覆，为忠不达于主，遣
兵不及于难，痛慨之深，死有馀责。今更遣韩璞等，唯
公命是从。”及璞次南安，诸羌断军路。相持百馀日，粮
竭矢尽。璞杀驾牛飨军，泣谓众曰：“汝曹念父母乎？”曰：
“念。”“念妻子乎？”曰：“念。”“欲生还乎？”曰：“欲从我令乎？”曰：“诺。”乃
鼓噪进战。会张阆率金城军继至，夹击大败之，斩级
数千。时焦崧、陈安寇陇右，东与刘曜相持，雍、秦之人
死者十八九。初，永嘉中，长安谣曰：“秦川中，血没腕，唯
有凉州倚柱观。”至是谣言验矣。焦崧、陈安逼上邽，南
阳王保遣使告急。以金城太守窦涛为轻车将军，率
威远将军宋毅及和苞、张阆、宋辑、辛韬、张选、董广步
骑二万赴之，军次新阳，会愍帝崩问至，素服举哀，大
临三日。时南阳王保谋称尊号，破羌都尉张诜言于
寔曰：“南阳王忘莫大之耻，而欲自尊，天不受其图箓，
德不足以应运，终非济时救难者也。晋王明德昵藩，
先帝凭属。宜表称圣德，劝即尊号，传檄诸藩，副言相
府，则欲竞之心息，未合之徒散矣。”从之。于是驰檄天
下，推崇晋王为天子，遣牙门蔡忠奉表江南，劝即尊
位。是岁，元帝即位于建邺，改年太兴，寔犹称建兴六
年，不从中兴之所改也。保闻愍帝崩，自称晋王，建元，
署置百官，遣使拜寔征西大将军、仪同三司，增邑三
千户。俄而保为陈安所叛，氐、羌皆应之。保窘迫，遂去
上邽，迁祁山。寔遣将韩璞步骑五千赴难，陈安退保
绵、诸，保归上邽。未几，保复为安所败，使诣寔乞师。寔
遣宋毅赴之，而安退。会保为刘曜所逼，迁于桑城，将
谋奔寔。寔以其宗室之望，若至河右，必动物情，遣其
将阴监逆保，声言翼卫，寔御之也。会保薨，其众散奔
凉州者万馀人。寔自恃险远，颇自骄恣。初，寔寝室梁
间有人像，无头，久而乃灭，寔甚恶之。京兆人刘弘者，
挟左道，客居天梯第五山，然灯悬镜于山穴中为光
明，以惑百姓，受道者千馀人，寔左右皆事之。帐下阎
沙、牙门赵仰皆弘乡人，弘谓之曰：“天与我神玺，应王
凉州。”沙、仰信之，密与寔左右十馀人谋杀寔，奉弘为
主。寔潜知其谋，收弘杀之。沙等不知之，以其夜害寔。
在位六年，私谥曰昭公。元帝赐谥曰“元。”子骏年幼，弟
茂摄事。

茂字成逊，虚靖好学，不以世利婴心。建兴初，南阳王
保辟从事中郎，又荐为散骑侍郎、中垒将军，皆不就。
二年，征为侍中，以父老固辞。寻拜平西将军、秦州刺
史。太兴三年，寔既遇害，州人推茂为大都督、太尉、凉
州牧。茂不从，但受使持节、平西将军、凉州牧。乃诛阎
沙及党与数百人，赦其境内。复以兄子骏为抚军将
军、武威太守、西平公。岁馀，茂筑灵钧台，周轮八十馀
堵，基高九仞。武陵人阎曾夜叩门呼曰：“武公遣我来
曰：‘何故劳百姓而筑台乎’？”姑臧令辛岩以曾妖妄，请
杀之。茂曰：“吾信劳人。曾称先君之令，何谓妖乎？”太府
主簿马鲂谏曰：“今世难未夷，唯当弘尚道素，不宜劳
役崇饰台榭。且比年以来，转觉众务日奢于往，每所经营，轻违雅度，寔非士女所望于明公。”茂曰：“吾过也，
吾过也！”命止作役。明年，刘曜遣其将刘咸攻韩璞于
冀城，呼延寔攻宁羌护军阴鉴于桑壁。临洮人翟楷、
石琮等逐令长，以县应曜，河西大震。参军马岌劝茂
亲征，长史氾祎怒曰：“亡国之人，复欲干乱大事，宜斩
岌以安百姓。”岌曰：“氾公书生糟粕，剌举近才，不惟国
家大计，且朝廷旰食有年矣。今大贼自至，不烦远师，
遐迩之情，寔系此州，事势不可以不出。且宜立信勇
之验，以副秦陇之望。”茂曰：“马生之言得之矣。”乃出次
石头。茂谓参军陈珍曰：“刘曜以乘胜之声，握三秦之
锐，缮兵积年，士卒习战。若以精骑奄克南安，席卷河
外，长驱而至者，计将何出？”珍曰：“曜虽乘威怙众，恩德
未结于下。又其关东离贰，内患未除，精卒寡少，多是
氐、羌乌合之众，终不能近。舍关东之难，增陇上之戍，
旷日持久，与我争衡也。若二旬不退者，珍请为明公，
率弊卒数千以擒之。”茂大悦，以珍为平卤护军，率卒
骑一千八百救韩璞。曜阴欲引归，声言要先收陇西，
然后回灭桑壁。珍募发氐、羌之众击曜，走之，克复南
安。茂深嘉之，拜折冲将军。未几，茂复大城姑臧，修灵
钧台。别驾吴绍谏曰：“伏惟修城筑台，盖是惩既往之
事。愚以为恩德未洽于近侍，虽处层楼，适所以疑诸
下，徒见不安之意，而失士民系托之本心，示怯弱之
形，乖匡霸之势。遐方异境，窥我之龌齱也，必有乘人
之规。尝愿止役省劳，与下休息，而更兴功动众，百姓
岂所望于明君哉！”茂曰：“亡兄怛然失身于物，王公设
险，武夫重闭，亦达人之至戒也。且忠臣义士，岂不欲
尽节义于亡兄哉！直以危机密发，虽有贲、育之勇，无
所复施。今事未靖，不可以拘系常言，以太平之理责
人于迍邅”之世。绍无以对。茂雅有志节，能断大事。凉
州大姓贾摹，寔之妻弟也，势倾西土。先是，谣曰：“手莫
头，图凉州。”茂以为信，诱而杀之。于是豪右迹屏，威行
凉域。永昌初，茂使将军韩璞率众取陇西南安之地，
以置秦州。太宁三年，卒。临终，执骏手泣曰：“昔吾先人
以孝友见称，自汉初以来，世执忠顺。今虽华夏大乱，
皇舆播迁，汝当谨守人臣之节，无或失坠。吾遭扰攘
之运，承先人馀德，假摄此州，以全性命，上欲不负晋
室，下欲保完百姓。然官非王命，位由私议，苟以集事，
岂荣之哉！”气绝之日，白帢入棺，无以朝服，以彰吾志
焉。年四十八，在位五年，私谥曰成茂。无子，骏嗣位。
骏字公庭，幼而奇伟，建兴四年，封霸城侯。十岁能属
文，卓越不羁，而淫纵过度，常夜微行于邑里，国中化
之。及统任，年十八。先是愍帝使人黄门侍郎史淑在
姑臧，左长史氾祎、右长史马谟等讽淑，令拜骏使持
节、大都督、大将军、凉州牧、领护羌校尉，封西平公，赦
其境内，置左右前后四率官，缮南宫。刘曜又使人拜
骏凉州牧、凉王。时辛晏阻兵于枹罕，骏䜩群寮于闲
豫堂，命窦涛等进讨。辛晏从事刘庆谏曰：“霸王不以
喜怒兴师，不以干没取胜，必须天时人事，然后起也。
辛晏父子安忍凶狂，其亡可待，奈何以饥年大举，猛
寒攻城！昔周武回戈以须亡殷之期，曹公缓袁氏使
自毙，何独殿下以旋兵为耻乎！”骏纳之，遣参军王骘
聘于刘曜，曜谓之曰：“贵州必欲追踪窦融，款诚和好，
卿能保之乎？”骘曰：“不能。”曜侍中徐邈曰：“君来和同，而
云不能，何也？”骘曰：“齐桓贯泽之盟，忧心兢兢，诸侯不
召自至。葵丘之会，骄而矜诞，叛者九国。赵国之化，常
如今日可也。若政教陵迟，尚未能察迩者之变，况鄙
州乎！”曜顾谓左右曰：“此凉州高士，使乎得人。”礼而遣
之。太宁元年，骏犹称建兴。十二年，骏亲耕籍田。寻承
元帝崩问，骏大临三日。会有黄龙见于揖次之嘉泉，
右长史氾祎言于骏曰：“案建兴之年，是少帝始起之
号。帝以凶终，理应改易。朝廷越在江南，音问隔绝，宜
因龙改号，以章休征。”不从。初，骏之立也，姑臧谣曰：“鸿
从南来雀不惊，谁谓孤雏尾翅生，高举六翮凤皇鸣。”
至是而复收河南之地。咸和初，骏遣武威太守窦涛、
金城太守张阆、武兴太守辛岩、扬烈将军宋辑等率
众东会韩璞，攻讨秦州诸郡。曜遣其将刘引来距，屯
于狄道城。韩璞进度沃千岭，辛岩曰：“我握众数万，藉
氐、羌之锐，宜速战以灭之，不可以久，久则变生。”璞曰：
“自夏末以来，太白犯月，辰星逆行，白虹贯日，皆变之
大者，不可以轻动。轻动而不捷，为祸更深，吾将久而
毙之。且曜与石勒相攻引，亦不能久也。”积七十馀日，
军粮竭，遣辛岩督运于金城。引闻之，大悦，谓其将士
曰：“韩璞之众十倍于吾，羌胡皆叛，不为之用。吾粮廪
将悬，难以持久。今寇分兵运粮，可谓天授吾也。若败
辛岩，璞等自溃。彼众我寡，宜以死战。战而不捷，当无
匹马得还。宜厉尔戈矛，竭汝智力。”众咸奋。于是率骑
三千，袭岩于沃干岭，败之。璞军遂溃，死者二万馀人，
面缚归罪。骏曰：“孤之罪也，将军何辱！”皆赦之。引乘胜
追奔，济河，攻陷令居，入据振武，河西大震。骏遣皇甫
该御之，赦其境内。会刘曜东讨石生，长安空虚，大蒐
讲武，将袭秦、雍。理曹郎中索询谏曰：“曜虽东征，引犹守本，险阻路遥，为主人甚易。引若轻骑凭氐、羌以距
我者，则奔突难测；辍彼东合而逆战者，则寇我未已。
顷年频出，戎马生郊，外有饥羸，内资虚耗，岂是殿下
子物之谓邪？”骏曰：“每患忠言不献，面从背违，吾政教
缺然而莫我匡者，卿尽辞规谏，深副孤之望也。”以羊
酒礼之。西域诸国献汗血马、火浣布、犎牛、孔雀、巨象
及诸珍异二百馀品。西域长史李柏请击叛将赵贞，
为贞所败。议者以柏造谋致败，请诛之。骏曰：“吾每以
汉世宗之杀王恢，不如秦穆之赦孟明。”竟以减死论。
群心咸悦。骏观兵新乡，狩于北野，因讨轲没虏，破之。
下令境中曰：“昔鲧殛而禹兴，芮诛而缺进，唐帝所以
殄洪灾，晋侯所以成五霸。《法律》，犯死罪期亲，不得在
朝，今尽听之，唯不宜内参宿卫耳。”于是刑清国富。群
寮劝骏称凉王，领秦、凉二州牧，置公卿百官，如魏武、
晋文故事。骏曰：“此非人臣所宜言也。敢有言此者，罪
在不赦。”然境内皆称之为王。群寮又请骏立世子，骏
不从。中坚将军宋辑言于骏曰：“《礼》急储君者，盖重宗
庙之故。周成、汉昭立于襁褓，诚以国嗣不可旷，储宫
当素定也。昔武王始有国，元王作储君。建兴之初，先
王在位，殿下正名统。况今社稷弥崇，圣躬介立，大业
遂殷，继贰阙然哉！臣窃以为国有累卵之危，而殿下
以为安逾泰山，非所谓也。”骏纳之，遂立子重华为世
子。先是骏遣傅颖假道于蜀，通表京师，李雄弗许。骏
又遣治中从事张淳称藩于蜀，托以假道焉，雄大悦。
雄又有憾于南氐扬初，淳因说曰：“南氐无状，屡为边
害。宜先讨百顷，次平上邽，二国并势，席卷三秦，东靖
许、洛，扫氛燕、赵，拯二帝梓宫于平阳，反皇舆于洛邑。
此英霸之举，千载一时。寡君所以遣下臣冒险通诚，
不远万里者，以陛下义声远播，必能愍寡君勤王之
志。天下之善一也，惟陛下图之。”雄怒，伪许之。将覆淳
于东峡，蜀人桥赞密以告淳，淳言于雄曰：“寡君使小
臣行无迹之地，通北蛮之域，万里表诚者，诚以陛下
义矜戮力之臣，能成人之美节故也。若欲杀臣者，当
显于都市，宣示众目，云凉州不忘旧义，通使琅邪，为
表忠诚，假途于我主。圣臣明发觉杀之，当令义声远
著，天下畏威。今盗杀江中，威刑不显，何足以扬休烈
示天下也！”雄大惊曰：“安有此邪！当相放还河右耳。”雄
司隶校尉景骞言于雄曰：“张淳壮士，宜留任之。”雄曰：
“壮士岂为人留！且可以卿意观之。”骞谓淳曰：“卿体大，
暑热，可且遣下吏，少住须凉。”淳曰：“寡君以皇舆幽辱，
梓宫未反，天下之耻未雪，苍生之命倒悬，故遣淳来，
表诚大国。所论事重，非下吏能传，若下吏所了者，则
淳亦不来，虽有火山汤海，无所辞难，岂寒暑之足避
哉！”雄曰：“此人矫矫，不可得用也。”厚礼遣之。谓淳曰：“贵
主英名盖世，土险兵盛，何不称帝，自娱一方？”淳曰：“寡
君以乃祖、乃父世济忠良，未能雪天人之大耻，解众
庶之倒悬，日昃忘食，枕戈待旦。以琅邪中兴江东，故
万里翼戴，将成桓、文之事，何言自娱邪！”雄有惭色曰：
“我乃祖、乃父亦是晋臣，往与六郡避难此都，为同盟
所推，遂有今日。琅邪若能中兴大晋于中州者，亦当
率众辅之。”淳还至龙鹤，募兵通表，后皆达京师，朝廷
嘉之。骏议欲严刑峻制，众咸以为宜。参军黄斌进曰：
“臣未见其可。”骏问其故，斌曰：“夫法制所以经纶邦国，
笃俗齐物，既立必行，不可洼隆也。若尊者犯令，则法
不行矣。”骏屏机改容曰：“夫法唯上行，制无高下。且微
黄君，吾不闻过矣。黄君可谓忠之至也。”于坐擢为炖
煌太守。骏有计略，于是厉操改节，勤修庶政，总御文
武，咸得其用，远近嘉咏，号曰积贤君。自轨据凉州，属
天下之乱，所在征伐，军无宁岁。至骏，境内渐平。又使
其将杨宣率众越流沙，伐龟兹、鄯善，于是西域并降。
鄯善王元孟献女号曰美人，立宾遐观以处之。焉耆
前部于窴王并遣使贡方物，得玉玺于河，其文曰：“执
万国，建无极。”时骏尽有陇西之地，士马彊盛，虽称臣
于晋，而不行中兴正朔。舞六佾，建豹尾，所置官僚府
寺，拟于王者，而微异其名。又分州西界三郡置沙州，
东界六郡置河州，二府官僚莫不称臣。又于姑臧城
南筑城，起谦光殿，画以五色，饰以金玉，穷尽珍巧。殿
之四面，各起一殿：东曰“宜阳青殿”，以春三月居之，章
服器物，皆依方色；南曰“朱阳赤殿”，夏三月居之；西曰
“政刑白殿”，秋三月居之；北曰“元武黑殿”，冬三月居之。
其傍皆有直省，内官寺署，一同方色。及末年，任所游
处，不复依四时而居。咸和初，惧为刘曜所逼，使将军
宋辑、魏纂将兵徙陇西南安人二千馀家于姑臧，使
聘于李雄，修邻好。及曜攻枹罕，护军辛晏告急，骏使
韩璞、辛岩率步骑二万击之，战于临洮，大为曜军所
败。璞等退走，追至令居，骏遂失河南之地。初，戊己校
尉赵贞不附于骏，至是，骏击擒之，以其地为高昌郡。
及石勒杀刘曜，骏因长安乱，复收河南地，至于狄道，
置武卫、石门、候和、漒川、甘松五屯护军，与勒分境。勒
遣使拜骏官爵，骏不受，留其使。后惧勒强，遣使称臣
于勒，兼贡方物，遣其使归骏。境内尝大饥，谷价踊贵市长谭详请出仓谷与百姓，秋收三倍征之。从事阴
据谏曰：“昔西门豹宰邺，积之于人；解扁莅东封之邑，
计入三倍。文侯以豹有罪而可赏，扁有功而可罚。今
详欲因人之饥，以要三倍，反裘伤皮，未足谕之。”骏纳
之。初，建兴中，敦煌计吏耿访到长安，既而遇贼不得，
反奔汉中，因东渡江，以太兴二年至京都，屡上书，以
本州未知中兴，宜遣大使，乞为乡导。时连有内难，许
而未行。至是，始以访守治书御史，拜骏镇西大将军，
校尉、刺史、公如故。选西方人陇西贾陵等十二人配
之，访停梁州七年，以驿道不通，召还。访以诏书付贾
陵，托为贾客，到长安不敢进。以咸和八年始达凉州。
骏受诏，遣部曲督王丰等报谢，并遣陵归，上疏称臣，
而不奉正朔，犹称建兴二十一年。九年，复使访随丰
等赍印板进骏大将军。自是每岁使命不绝。后骏遣
参军麹护上疏曰：“东西隔塞，逾历年载，夙承圣德，心
系本朝，而江吴寂蔑，馀波莫及，虽肆力修涂，同盟靡
恤。奉诏之日，悲喜交并。天恩光被，褒崇辉渥，即以臣
为大将军、都督陕西、雍、秦、凉州诸军事。休宠振赫，万
里怀戴，嘉命显至，衔感屏营。伏惟陛下，天挺岐嶷，堂
构晋室，遭家不造，播幸吴、楚，宗庙有《黍离》之哀，园陵
有殄废”之痛，普天咨嗟，含气悲伤。臣专命一方，职在
斧钺，遐域僻陋，势极秦、陇，勒雄既死，人怀反正。谓季
龙、李期之命，曾不崇朝，而皆纂继凶逆，鸱目有年，东
西辽旷，声援不接。遂使桃虫鼓翼，四夷喧哗。向义之
徒，更思背诞。鈆刀有干将之志，萤烛希日月之光。是
以臣前章恳切，欲齐力时讨。而陛下雍容江“表，坐观
祸败，怀目前之安，替四祖之业，驰檄布告，徒设空文，
臣所以宵吟荒漠，痛心长路”者也。且兆庶离主，渐冉
经世，先老消落，后生靡识。忠良受枭悬之罚，群凶贪
纵横之利，“怀君悬故，日月告流。虽时有尚义之士，畏
逼首领，哀叹穷庐。臣闻少康中兴，由于一旅；光武嗣
汉，众不盈百。”祀夏配天，不失“旧物。况以荆、扬慓悍，臣
州突骑，吞噬遗羯，在于掌握哉！愿陛下敷弘臣虑，永
念先绩，敕司空鉴、征西亮等汎舟江沔，使首尾俱至
也。”自后骏遣使多为季龙所获，不达。后骏又遣护羌
参军陈寓、从事徐虓、华驭等至京师，征西大将军亮
上疏言“陈寓等冒险远至，宜蒙铨叙。”诏除寓西平相，
虓等为县令。永和元年，以世子重华为五官中郎将，
凉州刺史。酒泉太守马岌上言：“酒泉南山，即昆仑之
体也。周穆王见西王母乐而忘归，即谓此山。此山有
石室玉堂，珠玑镂饰，焕若神宫，宜立西王母祠，以裨
朝廷无疆之福。”骏从之。骏在位二十二年卒，时年四
十。私谥曰文公。穆帝追谥曰忠成公。

重华字泰临，骏之第二子也。宽和懿重，沈毅少言。父
卒，时年十六。以永和二年自称持节、大都督、太尉、护
羌校尉、凉州牧、西平公、假凉王，赦其境内。尊其母严
氏为“大王太后”，居永训宫；所生母马氏为“王太后”，居
永寿宫。轻赋敛，除关税，省园囿，以恤贫穷。遣使奉章
于石季龙，季龙使王擢、麻秋、孙伏都等侵寇不辍。金
城太守张冲降于秋，于是凉州振动。重华扫境内，使
其征南将军裴𢘆御之。𢘆壁于广武，欲以持久弊之。
牧府相司马张耽言于重华曰：“臣闻国以兵为彊，以
将为主。主将者，存亡之机，吉凶所系。故燕任乐毅，克
平全齐，及任骑劫，丧七十城之地。是以古之明君，靡
不慎于将相也。今之所要，在于军师。然议者举将，多
推宿旧，未必妙尽精才也。且韩信之举，非旧名也；穰
苴之信，非旧将也；吕蒙之进，非旧勋也；魏延之用，非
旧德也。盖明王之举，举无常人；才之所能，则授以大
事。今彊寇在郊，诸将不进，人情骚动，危机稍逼。主簿
谢艾，兼资文武，明识兵略，若授以斧钺，委以专征，必
能折冲御侮，歼殄凶”类。重华召艾，问以讨寇方略，艾
曰：“昔耿弇不欲以贼遗君父黄权，愿以万人当寇。乞
假臣兵七千，为殿下，吞王擢、麻秋等。”重华大悦，以艾
为中坚将军，配步骑五千击秋。引师出振武，夜有二
枭鸣于牙中，艾曰：“枭，邀也，六博得枭者胜。今枭鸣牙
中，克敌之兆。”于是进战，大破之，斩首五千级。重华封
艾为福禄伯，善待之。诸宠贵恶其贤，共毁谮之，乃出
为酒泉太守。季龙又令麻秋进陷大夏，大夏护军梁
式执太守宋晏，以城应秋。秋遣晏以书诱宛戍都尉
宋矩，宋矩谓秋曰：“辞父事君，当立功义。功义不立，当
守名节。矩终不背主，偷生于世。”于是先杀妻子，自刎
而死。是月，有司议遣司兵赵长迎秋西郊，谢艾以“《春
秋》之义，国有大丧，省蒐狩之礼，宜待逾年。”别驾从事
索遐议曰：“《礼》，天子崩，诸侯薨未殡，五祀不行，既殡而
行之。鲁宣三年，天王崩，不废郊祀。今圣上统承大位，
百揆惟新，宜在璿玑玉衡，以齐七政。立秋万物将成，
杀气之始，其于王事，杖麾誓众，衅鼓礼神，所以讨逆
除暴，成功济务，宁宗庙社稷，致天下之福，不可废也。”
重华从之。俄而麻秋进攻枹罕，与晋阳太守郎坦以
城大难守，宜弃外城。武城太守张悛曰：“弃外城则大

于内城中亦应之，杀伤秋众已数万。季龙复遣其将
刘浑等率步骑二万会之。郎坦恨言之不从，教军士
李嘉潜与秋通，引贼千馀人上城西北隅。璩使宋修、
张弘、辛挹、郭普距之，短兵接战，斩二百馀人，贼乃退。
璩戮李嘉以徇，烧其攻具。秋退保大夏，谓诸将曰：“我
用兵于五都之间，攻城略地，往无不捷。及登秦、陇，谓
有征无战，岂悟南袭仇池，破军杀将，筑城长最，匹马
不归。及攻此城，伤兵挫锐，殆天所赞，非人力也。”季龙
闻而叹曰：“吾以偏师定九州，今以九州之力困于枹
罕，真所谓彼有人焉，未可图也。”重华以谢艾为使持
节、军师将军，率步骑三万，进军临河。秋以三万众距
之。艾乘轺车，冠白帢，鸣鼓而行。秋望而怒曰：“艾年少
书生，冠服如此，轻我也！”命黑槊龙骧三千人驰击之。
艾左右大扰。左战帅李伟劝艾乘马，艾不从，乃下车
踞胡床，指麾处分。贼以为伏兵发也，惧不敢进。张瑁
从左南缘河而截其后，秋军乃退。艾乘胜奔击，遂大
败之，斩秋将杜勋、汲鱼，俘斩一万三千级，秋匹马奔
大夏。重华论功，以谢艾为太府左长史，进封福禄县
伯，邑五千户，帛八千匹。麻秋又据枹罕，有众十二万，
进屯河内。遣王擢略地晋兴、广武，越洪池岭，至于曲
柳，姑臧大震。重华议欲亲出距之，谢艾因谏以为不
可。别驾从事索遐进曰：“贼众甚盛，渐逼京畿。君者，国
之镇也，不可以亲动。左长史谢艾，文武兼资，国之方
邵，宜委以推毂之任。殿下居中作镇，授以算略，小贼
不足平也。”重华纳之。于是以艾为使持节、都督征讨
诸军事、行卫将军，遐为军正将军，率步骑二万距之。
艾建牙旗盟将士，有西北风吹旌旗东南指，遐曰：“风
为号令，今能令旗指之，天所赞也，破之必矣。”军次，神
鸟王擢与前锋战，败，遁还河南。还讨叛虏斯骨真万
馀落，破之，斩首千馀级，俘擒二千八百，获牛羊十馀
万头。重华自以连破勍敌，颇怠政事，希接宾客，司直
索遐谏曰：“殿下承四圣之基，当升平之会，荷当今之
任，忧率土之涂炭，宜躬亲万机，开延英乂，夙夜乾乾，
勉于庶政。自顷内外嚣然，皆云去贼投诚者，应即抚
慰，而弥日不接。国老朝贤，当虚己引纳，询访政事，比
多经旬积朔，不留意接之文奏，入内历月不省。废替
见务，注情于棋奕之间，缱绻左右，小臣之娱，不存将
相远大之谋，至使亲臣不言，朝廷吏杜口，愚臣所以
回惶，忘寝与食也。今王室如锻，百姓倒悬，正是殿下
衔胆茹辛厉心之日。深愿垂心朝政，延纳直言，周爰
五美，以成六德，捐彼近习，弭塞外声，修政听朝，使下
观而化。”重华览之大悦，优文答谢，然不之改也。诏遣
侍御史俞归拜重华护羌校尉、凉州刺史、假节。是时，
石季龙西中郎将王擢屯结陇上，为苻雄所破，奔重
华。重华厚宠之，以为征卤将军、秦州刺史、假节。使张
弘、宗悠率步骑万五千配擢伐苻健。健遣苻硕御之，
战于龙黎，擢等大败，单骑而还，弘、悠皆没。重华痛之，
素服，为战亡吏士举哀号恸，各遣吊问其家，复授擢
兵使。攻秦州，克之。遣使上疏曰：“季龙自毙，遗烬游魂，
取乱侮亡，睹机则发。臣今遣前锋都督裴恒步骑七
万，遥出陇上，以俟圣朝赫然之威。山东骚扰，不足厝
怀，长安膏腴，宜速平荡。臣守任西荒，山川悠远，大誓
六军，不及听受之末。猛将”鹰扬不豫，告成之次，瞻云
望日，孤愤义伤，弹剑慷慨，中情蕴结。于是康献皇后
诏报，遣使进重华为凉州牧。是时御史俞归至凉州，
重华方谋为凉王，不肯受诏，使亲信人沈猛谓归曰：
“我家主公奕世忠于晋室，而不如鲜卑矣。台加慕容
皝燕王，今甫授州主，大将军何以加劝有功忠义之
臣乎？明台今且移河右，共劝州主为凉王大夫出使，
苟利社稷，专之可也。”归对曰：“王者之制，异姓不得称
王；九州之内，重爵不得过公。汉高一时王异姓，寻皆
诛灭，盖权时之宜，非旧体也。故王陵曰：‘非刘氏而王，
天下共伐之’。至于夷狄，不从此例。春秋时，吴、楚称王，
而诸侯不以为非者，盖蛮狄畜之也。假令齐、鲁称王，
诸侯岂不伐之？故圣上以贵公忠贤，是以爵以上公，
位以方伯，鲜卑、北狄岂足为比哉？子失问也。”曰：“吾又
闻之，有殊勋绝世者，亦有不世之赏，若今便以贵公
为王者，设贵公以河右之众，南平巴蜀，东扫赵魏，修
复旧都，以迎天子，天子复以何爵何位，可以加赏？幸
三思之”猛具宣归言，重华遂止。重华好与群小游戏，
屡出钱帛以赐左右。征事索振谏曰：“先王寝不安席，
志平天下，故缮甲兵，积资实。大业未就，怀恨九泉。殿
下遭巨寇于谅暗之中，赖重饵以挫勍敌。今遗烬尚
广，仓帑虚竭，金帛之费，所宜慎之。昔世祖即位，躬亲
万机，章奏诣阙，报不终日，故能隆中兴之业，定万世
之功。今章奏停滞，动经时月，下情不得上达，哀穷困
于囹圄，盖非明主之事，臣窃未安。”重华善之，将受诏，
未及而卒，时年二十七，在位十一年。私谥曰昭公，后
改曰桓公。穆帝赐谥曰敬烈。子耀灵嗣。

耀灵字元舒，年十岁嗣事，称大司马、校尉、刺史、西平公。伯父长宁侯祚性倾巧，善承内外。初与重华宠臣
赵长、尉缉等结异姓兄弟。长等矫称重华遗令，以祚
为持节、督中外诸军、抚军将军辅政。长等议，以“耀灵
冲幼，时难未夷，宜立长君。”祚先烝重华母马氏，马氏
遂从缉议，命废耀灵为凉宁侯而立祚。祚寻使杨秋
胡害耀灵于东苑，埋之于沙坑，私谥曰“哀公。”

祚字太伯，博学雄武，有政事之才。既立，自称大都督、
大将军、凉州牧、凉公，淫暴不道。又通重华妻裴氏，自
阁内媵妾及骏、重华未嫁子女，无不暴乱。国人相目，
咸赋《墙茨》之诗。永和十年，祚纳尉缉、赵长等议，僭称
帝位，立宗庙，舞八佾，置百官。下书曰：“昔金行失驭，咸
怀窃玺。我武公以神武拨乱，保宁西夏，贡款勤王，旬
朔不绝；四祖承光，忠诚弥著。往受晋禅，天下所知，谦
冲逊让，四十年于兹矣。今中原丧乱，华裔无主，群后
佥以九州之望，无所依归，神祗岳渎，罔所凭系，逼孤
摄行大统，以一四海之心。辞不获已，勉从群议。待扫
秽二京，荡清周、魏，然后迎帝旧都，谢罪天阙，思与兆
庶，同兹更始。”改建兴四十二年为和“平元年，赦殊死，
赐鳏寡帛，加文武爵各一级。追崇曾祖轨为武王，祖
寔为昭王，从祖茂为成王，父骏为文王，弟重华为明
王。立妻辛氏为皇后，弟天锡为长宁王，子泰和为太
子，庭坚为建康王，耀灵弟元靓为凉武侯。”其夜，天有
光如车盖，声若雷霆，震动城邑。明日，大风拔木。灾异
屡见，而祚凶虐愈甚。其尚书马岌以切谏免官。郎中
丁琪又谏曰：“先公累执忠节，远宗吴会，持盈守谦，五
十馀载。苍生所以鹄企西望，四海所以注心大凉。皇
天垂赞，士庶效死者，正以先公道高彭昆，忠逾西伯，
万里通虔，任节不贰故也。能以一州之众，抗崩天之
虏，师徒岁起，人不告疲。陛下虽以大圣雄姿，纂戎鸿
绪，勋德未高于先公，而行革命之事，臣窃未见其可。
华夷所以归系大凉，义兵所以千里响赴者，以陛下
为本朝之故。今既自尊人斯高竞一隅之地，何以当
中国之师？城峻冲生，负乘致寇，惟陛下图之。”祚大怒，
斩之于阙下。遣其将和昊率众伐骊靬戎于南山，大
败而还。太尉桓温入关，王擢时镇陇西，驰使于祚，言
“温善用兵，势在难测。”祚既震惧，又虑擢反噬，即召马
岌复位而与之谋，密遣亲人刺擢，事觉不克。祚益惧，
大聚众，声言东征，实欲西保炖煌，会温还而止。更遣
其平东将军、秦州刺史牛霸、司兵张芳率三千人击
擢，破之，擢奔于苻健。其国中五月霜降，杀苗稼果寔。
祚宗人张瓘时镇枹罕，祚恶其彊，遣其将易揣、张玲
率步骑万三千以袭之。时张掖人王鸾颇知神道，言
于祚曰：“军出不复还凉国，将有不利矣。”祚大怒。于鸾
妖言沮众，斩之以徇，三军乃发。鸾临刑曰：“我死不二
十日，军必败。”时有神降于元武殿，自称元冥，与人交
语，祚日夜祈之，神言与之福利，祚甚信之。祚又遣张
掖太守索孚代瓘镇枹罕，为瓘所杀。玲等济河未毕，
又为瓘兵所破，揣单骑奔走，瓘军蹑之，祚众震惧。炖
煌人宋混与弟澄等聚众以应瓘。赵长、张璹等惧罪
入阁，呼重华母马氏出殿，拜耀灵庶弟元靓为主。揣
等率众入殿伐长，杀之。瓘弟琚及子嵩募数百市人，
扬声言：“张祚无道，我兄大军已到城东，敢有举手者，
诛三族！”祚众披散。琚嵩率众入城，祚按剑殿上，大呼，
令左右死战。祚既失众心，莫有斗志，于是被杀，枭其
首宣示内外，暴尸道左。国内咸称万岁。祚篡立三年
而亡。

元靓，字元安。既立，自号大都督、大将军、校尉、凉州牧、
西平公，赦其国内，废“和平”之号，复称建兴四十三年。
诛祚二子。以张瓘为卫将军，领兵万人，行大将军事，
改易僚属。有陇西人李俨，诛大姓彭姚，自立于陇右，
奉《中兴》年号，百姓悦之。元靓遣牛霸率众讨之，田未达
而西平人卫𬘭又据郡叛霸，众溃，单骑而还。瓘先欲
征𬘭，以兄珪在𬘭中为疑，𬘭亦以弟在瓘中，故彼我
经年不相伐。西平人郭勋解天文不应州郡之命，𬘭
礼聘之。勋曰：“张氏应衰，卫氏当兴，岂得以一弟而灭
一门！宜速伐瓘。”𬘭将从之，瓘遣弟琚领大众征𬘭，败
之西平。田旋要酒泉太守马基，背瓘应𬘭。旋谓基曰：
“𬘭击其东，我等绝其西，不六旬，天下可定，斯闭口捕
舌也。”基许之。瓘遣司马张姚、王国将二千人伐基，败
之，斩基。旋二人之首，传姑臧瓘兄弟。彊盛负其勋力，
有篡立之谋。辅国宋混与弟澄共讨瓘，尽夷其属。元
靓以混为都督中外诸军事、车骑大将军、假节辅政。
混卒，又以澄代之。元靓右司马张邕恶澄专权，杀之，
遂灭宋氏。元靓乃以邕为中护军，叔父天锡为中领
军，共辅政。邕自以功大，骄矜淫纵，又通马氏，树党专
权，国人患之。天锡腹心郭增、刘肃二人，并年十八九，
因寝谓天锡曰：“天下事欲未静。”天锡曰：“何谓也？”二人
曰：“今护军出入，又似长宁。”天锡大惊曰：“我早疑之，未
敢出口，计当云何？”肃曰：“政当速除之耳。”天锡曰：“安得
其人？”肃曰：“肃即是也。”天锡曰：“汝年少，更求可与谋者。”
肃曰：“赵白驹及肃二人足以办之矣。”于是天锡从兵四百人与邕俱入朝，肃与白驹剔刀鞘出刃，从天锡
入。值邕于门下，肃斫之不中，白驹继之，又不克。二人
与天锡俱入禁中，邕得逸走，因率甲士三百馀人反
攻禁门。天锡上屋大呼，谓将士曰：“张邕凶逆，所行无
道，诸宋何罪，尽诛灭之。倾覆国家，肆乱社稷。我不惜
死，实惧大人废祀，事不获已故耳。我家门户事，而将
士岂可以干戈见向！今之所取，邕身而已。天地有灵，
吾不食言。”邕众闻之，悉散走，邕以剑自刎而死。于是
悉诛邕党。元靓年既幼冲，性又仁弱。天锡既克，邕专
掌朝政，改建兴四十九年，奉升平之号。兴宁元年，骏
妻马氏卒，元靓以其庶母郭氏为太妃。郭氏以天锡
专政，与大臣张钦等谋讨之。事泄，钦等伏法。是岁，天
锡率众入禁门，潜害元靓，宣言𣊻薨，时年十四，在位
九年。私谥曰“冲公。”《孝武帝》赐谥曰敬悼公。

天锡字纯嘏，骏少子也。小名独活。初字公纯。嘏入朝，
人笑其三字，因自改焉。元靓死，国人立之，自号大将
军、校尉、凉州牧、西平公。遣司马纶、骞奉章请命，并送
御史俞归还京都。太和初，诏以天锡为大将军、大都
督、督陇右、关中诸军事、护羌校尉、凉州刺史、西平公。
天锡数宴园池，政事颇废。荡难将军校书祭酒索商
上疏极谏，天锡答曰：“吾非好行，行有得也。观朝荣则
敬才秀之士，翫芝兰则爱德行之臣，睹松竹则思贞
操之贤，临清流则贵廉洁之行，览蔓草则贱贪秽之
吏，逢飙风则恶凶狡之徒。若引而申之，触类而长之，
庶无遗漏矣。”羌廉岐自称益州刺史，率略阳四千家，
背苻坚就李俨。天锡自往讨之，以别驾杨遹为监前
锋军事、前将军，趣金城；晋兴相常据为使持节、征东
将军向左南，游击将军张统出白土。天锡自率三万
人次仓松，伐俨。俨大败，入城固守，遣子纯求救于苻
坚。坚使其将王猛救之，天锡败绩，死者十二三，天锡
乃还，立子大怀为世子。自天锡之嗣事也，连年地震
山崩，水泉涌出，柳化为松，火生泥中。而天锡荒于声
色，不恤政事。初，安定梁景、敦煌刘肃并以门胄，总角
与天锡友昵。张邕之诛，肃、景有勋，天锡深德之，赐姓
张氏，又改其子以为己子。天锡诸子皆以“大”为字，故
景曰大奕，肃曰大诚。废大怀为高昌公，更立嬖子大
豫为世子，景、肃等俱参政事。人情怨惧，从弟从事中
郎宪切谏，不纳。时苻坚彊盛，每攻之，兵无宁岁。天锡
甚惧，乃立坛刑牲，率典军将军张宁、中坚将军马芮
等，遥与晋三公盟誓，献书大司马桓温，克六年夏誓
同大举。遣从事中郎韩博、奋节将军康妙奉表，并送
盟文。博有口才，温甚称之。尝大会，温使司马刁彝嘲
之，彝谓博曰：“君是韩卢后邪？”博曰：“卿是韩卢后。”温笑
曰：“刁以君姓韩，故相问焉。他自姓刁，那得韩卢后邪？”
博曰：“明公脱未之思，短尾者则为刁也。”一坐推叹焉。
太元元年，苻坚遣其将苟苌、毛当、梁熙、姚苌来寇，渡
石城津，天锡集议中录事席仂曰：“先公既有故事，徐
思后变，此孙仲谋屈身之略也。”众以仂为老怯，咸曰：
“龙骧将军马达精兵万人”距之，必不敢进。广武太守
辛章保城固守。章与晋兴相彭知正、西平相赵疑谋
曰：“马达出于行阵，必不为用，则秦军深入，吾相与率
三郡精卒，断其粮运，决一朝命矣！”征东常据亦欲先
击姚苌，须天锡命。天锡率万人顿金昌城，马达率万
人逆苌等，因请降。兵人散走，常据、席仂皆战死。司兵
赵充哲与苌苦战，又死，中卫将军史景亦没于阵。天
锡大惧，出城自战，城内又反，天锡窘逼，降于苌等。初，
天锡所居西昌门及平章殿，无故而崩，旬日而国亡，
即位凡十三年。自轨为凉州，至天锡，凡九世，七十六
年矣。苻坚先为天锡起宅，至以为尚书，封归义侯。坚
大败于淮、肥，时天锡为苻融征南司马，于阵归国。诏
曰：“昔孟明不替，终显厥功，岂以一眚而废才用。其以
天锡为散骑常侍、左员外。”又诏曰：“故太尉、西平公张
轨，著德遐域，世袭前劳，彊兵纵害，遂至失守。散骑常
侍天锡，拔迹登朝，先祀沦替，用增矜慨。可复天锡西
平郡公爵。”俄拜金紫光禄大夫。天锡少有文才，流誉
远近，及归朝，甚被恩遇。朝士以其国破身掳，多共毁
之。会稽王道子尝问其西土所出，天锡应声曰：“桑葚
甘甜，䲭鸮革响；乳酪养性，人无妒心。”后形神昏丧，虽
处列位，不复被齿遇。隆安中，会稽世子元显用事，常
延致之，以为戏弄。以其家贫，拜庐江太守，本官如故。
桓元时，欲招怀四远，乃用天钖为护羌校尉、凉州刺
史。寻卒，年六十一，追赠金紫光禄大夫。